《示女子》
宋代·郑侠

吾生鲜儿女，汝次今居首。柔惠少语言，天性非矫揉。

女生必有少，二亲非终守。既嫁又他州，安能长相就。

幸然汝夫贤，纯淑真汝偶。出门天其夫，礼律其来久。

汝姑吾之妹，姑夫为汝舅。事舅如事父，事姑如事母。

三者无所阙，汝则无大咎。门内有尊亲，门外有亲友。

岁时或馈助，祭祀合奔走。一一无间言，乃可逃父丑。

治家在勤俭，临财戒多取。诵经味其理，圣心良可究。

即事念慈和，无但劳吻咮。善看育与蟾，二子吾珠锫。

汝嫁既违乡，吾迁又远趣。东去十八程，西来二十九。

三四千里间，吾视堂犹牖。人生否与泰，正若夜随昼。

但当道无亏，不愧载与覆。忆昨汝初生，时吾心有负。

以为臣事君，即是子事父。闺门有危难，谁不在茕疚。

推其爱父心，谁不得前剖。幸为男儿身，许国自结绶。

安能冷眼看，终不一开口。封章重十上，夫岂避鼎斧。

南州虽谴逐，万死蒙恩宥。行行出国门，母马吾徒步。

汝生未三月，正当时褓乳。雪片落鹅毛，霜檐悬冻溜。

汝母敛汝身，寒风裂双肘。驱驰仅逾时，粗粝不敢吐。

残春到贬所，岁卯俄及丑。汝时年十二，稍稍近针缕。

是岁真龙跃，重明登九五。湛恩被遐荒，渐渍到枯朽。

拜命走亲庭，便道从海浦。既见汝姑贤，汝乃吴氏妇。

我乃缘他人，谴斥循其旧。人皆念再逐，道路或攒皱。

我以臣子心，等视如荣授。人生无患难，愤励亦何有。

况兹寻前道，复见迎贤堠。旬月得相聚，天与幸诚厚。

君命不可缓，病已斯驰骤。南北出靡常，惟祈各宁寿。

举足念其身，行幽如白昼。又当夙夜间，警戒其君子。

神灵依正直，惟仁孝是佑。书信或往来，知汝无病苦。

为妇洎为母，皆不处人后。定当举家欢，相庆酌大斗。

胜彼泪滂沱，临期一杯缶。

作者简介：（1041—1119）福州福清人，字介夫，号大庆居士、一拂居士。英宗治平四年进士。调光州司法参军。秩满入京，对王安石言新法不便。久之，监安上门。神宗熙宁七年，久旱不雨，流民扶携塞道，绘流民图上之，奏请罢新法，次日，新法罢去者十有八事。吕惠卿执政，又上疏论之，谪汀州编管，徙英州。哲宗立，始得归。元符七年，再贬英州。徽宗立，赦还，复故官，旋又为蔡京所夺，遂不复出。有《西塘集》。